CELEX: E2010J0002
Language: fi
Date: 2010-12-10 00:00:00
Title: Tuomioistuimen tuomio, annettu 10 päivänä joulukuuta 2010 , asiassa E-2/10 – Þór Kolbeinsson vastaan Islannin valtio (Työntekijöiden turvallisuus ja terveys – Direktiivit 89/391/ETY ja 92/57/ETY – ETA-sopimuksen 3 artikla – Työntekijöiden ja työnantajien vastuu työtapaturmista – Valtion vastuu)

12.5.2011   
            
            
               FI
            
            
               Euroopan unionin virallinen lehti
            
            
               C 141/11
            
         TUOMIOISTUIMEN TUOMIO,
   annettu 10 päivänä joulukuuta 2010,
   asiassa E-2/10
   Þór Kolbeinsson vastaan Islannin valtio
   (Työntekijöiden turvallisuus ja terveys – Direktiivit 89/391/ETY ja 92/57/ETY – ETA-sopimuksen 3 artikla – Työntekijöiden ja työnantajien vastuu työtapaturmista – Valtion vastuu)
   2011/C 141/11
   Asiassa E-2/10, Þór Kolbeinsson vastaan Islannin valtio, Héraðsdómur Reykjavíkur (Reykjavikin käräjäoikeus Islannissa) on esittänyt EFTA-valtioiden välisen, valvontaviranomaisen ja tuomioistuimen perustamista koskevan sopimuksen 34 artiklan nojalla tuomioistuimelle PYYNNÖN, joka koskee toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annetun neuvoston direktiivin 89/391/ETY ja turvallisuutta ja terveyttä koskevien vähimmäisvaatimusten täytäntöönpanosta tilapäisillä ja liikkuvilla rakennustyömailla 24 päivänä kesäkuuta 1992 annetun neuvoston direktiivin 92/57/ETY (kahdeksas direktiivin 89/391/ETY 16 artiklan 1 kohdassa tarkoitettu direktiivi) tulkintaa. EFTAn tuomioistuin, toimien kokoonpanossa Carl Baudenbacher, presidentti, ja tuomarit Thorgeir Örlygsson ja Henrik Bull (esittelevä tuomari)), on antanut 10 päivänä joulukuuta 2010 tuomion, jonka tuomiolauselma on seuraava:
   
               1.
            
            
               Kun toimenpiteistä työntekijöiden turvallisuuden ja terveyden parantamisen edistämiseksi työssä 12 päivänä kesäkuuta 1989 annettua neuvoston direktiiviä 89/391/ETY ja turvallisuutta ja terveyttä koskevien vähimmäisvaatimusten täytäntöönpanosta tilapäisillä ja liikkuvilla rakennustyömailla 24 päivänä kesäkuuta 1992 annettua neuvoston direktiiviä 92/57/ETY (kahdeksas direktiivin 89/391/ETY 16 artiklan 1 kohdassa tarkoitettu direktiivi) tulkitaan ETA-sopimuksen 3 artiklan valossa, ei ole kyseisten direktiivien mukaista muutoin kuin poikkeuksellisissa olosuhteissa asettaa työntekijää kansallisen vahingonkorvausoikeuden nojalla vastuuseen kaikista tappioista tai suuresta osasta tappioita, jotka johtuvat työtapaturmasta, jonka syntyyn työntekijä on omalla huolimattomuudellaan myötävaikuttanut, kun on todettu, että työnantaja ei ole omasta aloitteestaan noudattanut työturvallisuutta ja työoloja koskevia säännöksiä.
               Poikkeuksellisista olosuhteista voi olla kyse, jos työntekijä on aiheuttanut tapaturman tahallisesti tai hänen toimintaansa leimaa vakava tuottamuksellisuus. Kuitenkin myös tällaisissa tapauksissa korvauksen epääminen kokonaan olisi kohtuutonta ja direktiivien vastaista lukuun ottamatta tapauksia, joissa työntekijä on merkittävästi enemmän syyllinen tapaturmaan kuin työnantaja.
            
         
               2.
            
            
               ETA-valtio voidaan asettaa vastuuseen ETA-sopimuksen 3 artiklan valossa tulkittuihin direktiiveihin 89/391/ETY ja 92/57/ETY sisältyvän myötävaikutusta koskevan säännön rikkomisesta, jos rikkominen on riittävän vakavaa. Kansallisen tuomioistuimen on ratkaistava valtion vastuuta ETA-lainsäädännön rikkomisesta koskevan vakiintuneen oikeuskäytännön mukaisesti, täyttyykö tämä edellytys käsiteltävänä olevassa asiassa.